google/wiki40b huggingface dataset:
Kizito Mihigo

Biografi

Mihigo er tredje barn av Placidie Ilibagiza (mor) og Augustin Buguzi (far). Han har komponert mer enn 300 liturgiske sanger sunget gjennom katolske gudstjeneste over hele Rwanda.
Han overlevde folkemordet i Rwanda i 1994.H an har deltatt på Rwandas nasjonalsangs-konkurranse i 2001. Deretter ble han anbefalt av Rwandas President Paul Kagame til å studere ved et konservatorium i Paris i Frankrike.
I løpet av sin studietid i Frankrike holdt sangeren en rekke konserter. Kizito har preket om tilgivelse og forsoning.
I 2010 stiftet han organisasjonrn Kizito Mihigo Peace Foundation - KMP Foundation, med formål å utvikle fred og forsoning i Rwanda . Etter studieperioden har Kizito fått støtte fra «World Vision Organisaton» og USAs ambassade i Kigali.

Priser

I august 2011 mottok sangeren prisen «CYRWA» av «First Lady» Jeanette Kagame for sine aktiviteter i organisasjon KMP Foundation med fokus på fred og forsoning i Rwanda.
Mount Liberty (Ohio)

Historie

Mount Liberty ble opprettet i 1835. Samfunnet har fått navnet sitt etter den høyliggende beliggenheten, og for plasseringen i Liberty Township.  Et postkontor kalt Mount Liberty har vært i drift siden 1838. Foruten postkontor, Mount Liberty hadde en stasjon på Cleveland Akron, and Columbus Railroad.
Parabrimidius

Utseende

En middelsstor, mørkt gråbrun trebukk. Antennene er lange og kraftige. Pronotum er forholdsvis langt med en pigg midt på hver side. Dekkvingene er litt hvelvede, bredest omtrent på midten.

Levevis

Disse billene har larver som lever i død ved av løvtrær, ofte like under barken.

Utbredelse

Arten er utbredt i Tanzania.
Mehdi Bazargan

Bakgrunn

Selv om han var født i Bazargan, vokste Mehdi Bazargan opp i Teheran. Han var sønn av en kjøpmann som også var en from religiøs aktivist og leder for Aserbajdsjan-moskeen i byen. Sønnen fikk utdannelse i termodynamikk og ingeniørfag ved École centrale de Paris. Han sluttet seg til den franske hæren og kjempet mot nazistene under 2. verdenskrig. Etter krigen kom han hjem til Teheran og fikk jobb på Universitetet i Teheran.
Agora (band)

Agora er et meksikansk progressiv metal-band, etablert i 1995.
Pacman (programvare)

Pacman (forkortelse for package-manager) er det offisielle pakkesystemet til Linuxdistribusjonen Arch Linux.
Pacman bruker arkivfilene tar, gzip, bzip2 og xz til programvaren. Hver enkelt av disse programvarepakker inneholder kompilerte binærfiler for i686 og x86-64. Pacman er også istand til å løse avhengigheter og automatisk laste ned og installere nødvendige pakker.
Malmbäck

Malmbäck er et tettsted i Nässjö kommune i Jönköpings län i Småland i Sverige. I 2010 hadde tettstedet 1 031 innbyggere.
Malmbäck ligger cirka 20 kilometer sørvest for kommunesenteret Nässjö og 30 kilometer sørøst for Jönköping.
Bynavnet (1292: de Malbæc) inneholder sannsynligvis ordet mal, «grov grus» eller «småstein (ved vann)» og ordet bekk, som henviser til den forbiflytende bekken. Skrivemåter med «-m-» opptrer først på 1400-tallet.
Malmbäck har gamle tradisjoner innen møbel- og trebransjen. I dag er det fremdeles en viss produksjon, men de fleste yrkesaktive pendler til Nässjö, Forserum eller Bodafors.
La Habanera

Om filmen

Dette var Leanders tredje tyske film og regissør Douglas Sirks nest siste i Tyskland før han rømte til USA. Filmen var svært populær og flere av sangene fra den ble slagere i Tyskland.
Ostebrikke

Ostebrikke er en kvadratisk eller rund brikke av lin eller bomull som ble lagt under osten ved servering. Ostebrikker hadde gjerne brodert dekor. De ble helst brukt under store geitoster og hadde ofte et tilhørende ostebånd. Ostebrikker har vært mest brukt i perioden fra slutten av 1800-årene og til omkring 1950.
Bærøyfjorden (Kragerø)

Bærøyfjorden er en fjord i Kragerø kommune. Fjorden strekker seg cirka 4 kilometer nordøstover fra Kragerøfjorden, mellom Kragerø sentrum og Bærøy, mot Hellefjorden.
Wafangdian

Wafangdian (kinesisk: 瓦房店; pinyin: Wǎfángdiàn) er et kinesisk byfylke i Dalian i provinsen Liaoning i det nordlige Kina.
Befolkningen var på 1 023 125 innbyggere i 1999.
Wafangdian er et viktig jordbruksdistrikt. Byen har også Asias største (2009) kulelagerfabrikk, bygd av japanerne under annen verdenskrig.
Hongyanhe kjernekraftverk ligger i fylket.

Jernbane

Hada-banen, en høyhastighetsbane åpnet i 2012, går gjennom området fra Harbin til Dalian.
Aurigny Air Services

Historie

Navnet Aurigny er normannernes navn på øya Alderney, der selskapet starta sin virksomhet. Selskapet blei grunnlagt den 1. mars 1968. Det starta kommersielle flyginger samme året. I 2003 blei selskapet overtatt av myndighetene på Guernsey.
I juli 2014 satte selskapet inn sitt første jetfly, en Embraer E195, på ruta mellom Guernsey og Gatwick i Storbritannia.

Ruter

I juli 2015 fløy selskapet fra Guernesey til Alderney og Jersey, samt til Bristol, Manchester, East Midlands, London City, London Stansted og London Gatwick og Southampton i Storbritannia, og Dinard og Grenoble i Frankrike. Fra Alderney var det rute til Southampton og fra Jersey til Stansted.

Flyflåte

Flyflåten består av Britten-Norman Trislander, ATR 72-200, ATR 72-500 og Embraer E195.
Tamoioskonføderasjonen

Tamoioskonføderasjonen (portugisisk: Confederação dos Tamoios) er navnet på et opprør i Brasil på 1500-tallet. Opprøret ble ledet av den innfødte nasjonen Tupinambá som bodde på kysten av det som idag den nordlige delen av São Paulo. Området begynner ved Bertioga og kysten til Cabo Frio og inkluderer også stammer som holdt til langs Vale do Paraíba (Paraibadalen) i kapteinsriket av São Vicente. Opprøret var mot de portugisiske kolonisatørene mellom 1556 og 1557, men det ble registrert enkelttilfeller siden 1554.
Hypertekstfiksjon

Hypertekstfiksjon er en sjanger elektronisk litteratur som bruker hypertekst. Hypertekstfiksjon kjennetegnes ved at den er skrevet for å leses på en datamaskin, og av at leseren må følge lenker mellom tekstnoder for å følge historien.
Tor Åge Bringsværd skrev i 1971 novellen Faen, nå har de senket takhøyden igjen. Må huske å kjøpe nye knebeskyttere, innen denne sjangeren som ble gitt ut i papirformat, og senere også er kommet i elektronisk versjon.
Edvard Christian Danielsen

Bakgrunn

Edvard Christian Danielsen var sønn av skipsfører og senere kjøpmann Daniel Danielsen og hans hustru Magrethe Cecilie Jensen.

Marinen

Han begynte som kadett i marinen i 1906 og ble uteksaminert som fenrik i 1909. Han avla eksamen ved Sjøkrigsskolens øverste avdeling i 1911. Han ble utnevnt til premierløytnant i 1912 og kaptein i 1924.
Danielsen var i kontinuerlig ubåttjeneste fra 1917 og helt frem til 1936. Han ble ubåtsjef i 1920 og sjef for ubåtdivisjonen fra 1934 til 1936. Han var sjef for Tråleroppsynet fra 1935 til 1937, og deretter sjef for torpedobåtavdelingen. Han ble utnevnt til kommandørkaptein og beordret til å tjenestegjøre i Admiralstaben i 1938.

Andre verdenskrig

Etter invasjonen av Norge i 1940 prøvde han å opprette radioforbindelse med Storbritannia, da han ikke lyktes reiste han over selv, allerede 3. juni, mest sannsynlig på eget initiativ. I London kom han i kontakt med den skandinaviske avdelingen i Secret Intelligence Service (SIS, også kjent som MI6), og ble den første norske agent for SIS. Han ble utstyrt med en helt ny radiosender, koder og instruksjoner, og 28. juni 1940 forlot han Storbritannia med Farsund som mål i en ubåt. Han ble landsatt på Ullerøya 2. juli og kom seg videre til Oslo med tog med radiosenderen i en koffert. Senderen ble rigget opp hjemme i kjelleren til marinekaptein Gabriel Smith. Telegrafist Sigurd Johannessen opererte senderen, som gikk under kodenavnet «Oldell».
Dette ble den første senderen under andre verdenskrig som hadde regelmessige sendinger mellom Oslo og London. Danielsens oppdrag var gjennomført, og han tok seg tilbake til Storbritannia. Det ble sendt 631 meldinger fra senderen, og 137 ble mottatt. Den var den mest aktive radiosenderen i Norge i den første del av krigen. 23. mars 1941 opphørte sendingene, og det ble etter hvert kjent at den var blitt avslørt. Fem av personene tilknyttet radiosenderen ble henrettet av tyskerne den 26. november 1941.
Da kommanderende admiral Henry Diesen gikk av i 1941 ble Danielsen forfremmet til kontreadmiral og ble nestkommanderende og sjef for admiralstaben ved Sjøforsvarets overkommando (SOK). Sammen med resten av staben begynte han oppbygningen av en ny norsk marine samt opplæringen av personell.

Etterkrigstiden

Danielsen ble utnevnt til viseadmiral og var sjef for Sjef for Marinen  fra mai 1949 inntil han søkte avskjed. Han fikk innvilget avskjed og trakk seg tilbake i 1951, 63 år gammel. Han tok så arbeid som salgsjef hos Heistad fabrikker i Porsgrunn. Danielsen døde 30. januar 1964, 76 år gammel.

Familie

Han var far til løytnant Per E. Danielsen og arkitekt Ina Danielsen, gift med krigsfotograf Ole Friele Backer, og bestefar til sosialantropologen Berit Backer.
Admiral Danielsens sønn, Per E. Danielsen mottok også Krigskorset. Under den kalde krigen ble sønnen anklaget for spionasje, men enstemmig frifunnet av juryen.
Lurvefly

Utseende

Et ganske stort (vingespenn 49–56 mm), grått nattfly. Arten ser ikke ut som et typisk nattfly, men ligner mer på enkelte tannspinnere (Notodontidae). Hannen har smalt fjærformede antenner. Kroppen er kraftig og tett kledt med grå hår. Forvingen er lysgrå med kraftig grå pudring og mørkere tegninger. Den er temmelig tynt skjellkledt og en tanke gjennomsiktig. Nyremerket er stort, utvidet i nedre del, på undersiden med en kraftig, svart kantstrek. Ringmerket er lite og langt ovalt. Tappmerket, som sitter litt lenger bak, er svartkantet og langt ovalt. Vingen har ikke tydelige tverrlinjer. Bakvingen er uvanlig liten og smal til nattfly å være, grålig med mørkere bestøvning, i midten med en grå flekk. Langs ytterkanten er det en rekke av avrundede, grå flekker. Larven er friskt grønn med hvite flekker og gulaktige tegninger.

Levevis

Arten lever i løv- og blandingsskog. Larvene lever mest på bjørk, men kan også finnes på osp, hegg og lind. De spinner seg inn i en kokong i bakken og forvandler seg til pupper før de overvintrer. De voksne sommerfuglene flyr fra slutten av mars til mai, de er gjerne blant de første sommerfuglene som er ute om våren.

Utbredelse

Lurveflyet er utbredt i Nord- og Mellom-Europa og det nordlige Asia østover til Japan. I Norge er det nokså vanlig nord til Steinkjer i Nord-Trøndelag.
Opsies

Utseende

Morimopsini er nokså små, kraftige, gråaktige trebukker. De ligner mye på artene i gruppen Dorcadionini.
Dekkvingene er ofte noe knudrete.

Utbredelse

Arten er bare kjent fra Nigeria.
Charlotte Bühler

Biografi

Charlotte Bühler ble født i Berlin av jødiske foreldre. Hun studerte filosofi og medisin ved Universitetet i Berlin og Freiburg og tok i 1918 doktorgrad i psykologi ved Universitetet i München. Sammen med ektemannen Karl Bühler (de hadde gifta seg i 1916) flytta hun deretter til Dresden og 1922 til Wien, der hun i 1929 ble utnevnt til professor i barnepsykologi ved universitetet. Forskningen hennes ble lagt merke til internasjonalt, og hun hadde forskningsopphold og oppretta klinikker i bl.a. USA og Storbritannia.
Under ett av sine utenlandsopphold fikk hun høre om Østerrikes Anschluss og ektemannens arrestasjon, og oppnådde ved hjelp av norske diplomater at mannen ble sluppet ut av fengsel og kunne reise til Oslo. Mens han reiste videre til USA, fikk Charlotte Bühler i 1939 et professorat ved Norges lærerhøgskole i Trondheim og året etter ved Universitetet i Oslo. Hun fulgte etter til USA i mars 1940, bare en drøy uke før nazistenes okkupasjon av Norge.
I USA ble Bühler professor ved Saint Catherine College i Saint Paul og fra 1942 ledende psykolog ved sentralsykehuset i Minneapolis. 1945 ble hun US-amerikansk statsborger og flytta til Los Angeles. Der jobba hun også som ledende psykolog ved sykehuset, samtidig som hun var professor ved University of Southern California. Etter sin emeritering i 1958 drev hun en privatklinikk i Beverly Hills. 1971 flytta hun tilbake til Tyskland (Stuttgart), hvor barna hennes levde, og hvor hun døde tre år senere, 80 år gammel.
Mamajev Kurgan

Kampene om Mamajev Kurgan

Da de tyske styrkene fra 6. armé rykket frem mot Stalingrad den 13. september 1942 ble høyden Mamajev Kurgan sted for harde kamper mellom de tyske angriperne og de sovjetiske forsvarerne fra 62. armé. Kontroll over høyden ble av begge parter ansett som viktig da den ga kontroll over bykjernen. Sovjetstyrkene hadde bygd sterke forsvarsstillinger, med skyttergraver, minefelt og piggtrådsperringer. De tyske styrkene avanserte på tross av store tap, og tok til sist høyden. Etter erobringen fortsatte de tyske styrkene angrepet mot bykjernen og tok jernbanestasjonen «Stalingrad-1» under høyden som ble erobret den 14. september.
Samme dag ankom den sovjetiske 13. garde rifledivisjon med 10 000 soldater Stalingrad og angrep høyden som de etter store tap gjenerobret den 16. september. De fortsatte å kjempe for jernbanestasjonen og dagen etter var divisjonen tilnærmet tapt. Den røde armé forsterket forsvarerne så raskt som mulig, mens den tyske siden angrep inntil tolv ganger om dagen, mens sovjetsiden svarte med voldsomme motangrep.
Kontrollen over høyden skiftet en rekke ganger, den 27. september 1942 hadde de tyske styrkene igjen erobret halvparten av høyden. Sovjetstyrkene klamret seg fast på kanten av høyden, den sovjetiske 284. rifledivisjon forsvarte den strategiske posisjonen. Forsvarerne holdt ut til 26. januar 1943 da den sovjetiske vinteroffensiven avlastet dem, isolerte og deretter nedkjempet de tyske styrkene i Stalingrad.
Badetøy

Historisk

Badetøy er av forholdsvis ny opprinnelse, og oppsto i Victoriatidens England, da det ble vanlig for begge kjønn å gå i bad på samme strand. Tidligere var det vanlig å bade naken, men ofte på skjermede områder. De første badedraktene var dekkende fra knærne til halsen for begge kjønn. Tildekkingen har gradvis avtatt inntil monokinien (toppløst for kvinner) i 1970- åra.
Nå er det ikke lengre vanlig at menn dekker til overkroppen, mens kvinnene dekker brystene med en topp som kan være minimal. Begge kjønn dekker genitalia med tøy.
Moten med å være solbrun har gitt nye tekstiler som ikke sperrer for ultrafiolett stråling. De hvite feltene på huden kan derfor unngås.
Nudismen som oppsto flere steder i verden omkring 1930, hevder at badetøy er unaturlig og at nakenhet er bedre både i vann og luft.
Nilens katarakter

Nilens katarakter er grunne strekninger av Nilelven mellom Aswan og Khartoum hvor vannoverflaten blir brutt av mange små steinblokker og steiner som står ut fra elvebreddene, og i tillegg mange små steinete øyer. Aswan er også den sørlige grensen for Øvre Egypt. På noen steder ved disse strekninger er det stryk, mens andre steder flyter vannet roligere, men likevel grunt.

Karakterstikker

Ordet katarakt er, bokstavelig talt «nedsusende», som betyr «fossefall» eller «sluseport». Det er et gresk ord som betyr «foss»; men ingen av Nilens seks egentlige katarakter kan bli beskrevet som fosser, og gitt den bredere definisjonen skulle kanskje mange mindre katarakter også telles med. Geologer peker på den nordlige regionen i Sudan er tektonisk aktiv og denne aktiviteten har forårsaket at elven antar en såkalt «ungdommelig» karakteristikk.
Det geologiske begrepet som kalles for den nubiske oppsvulmingen har omdirigert elvens løp mot vest og gjort at den holdt seg grunn og forårsaket dannelsen av katarakter. Selv om elvebredden blir nedslitt av erosjon, fortsetter landmassene å løftes og gjør at elveleie vises. Disse særegne trekkene ved elven mellom Aswan og Khartoum har ledet til en strekning som ofte blir referert til som «Nilens katarakt», mens nedstrømsdelen enkelte ganger omtales som «den egyptiske Nilen». Den geologiske forskjellen mellom de to delene av elven er meget stor. Nord for Aswan, er elveleie ikke steinete, men består i stedet for sedimenter, og er fjernt fra den grunne elven. Det er atnatt at berggrunnen tidligere av erodert flere tusen meter dyp. Dette skapte en stor kløft som nå er fylt av sedimenter hvor noe også kom fra Middelhavet.
Til tross for disse karakteristikkene, er noen av kataraktene som normalt ikke er farbart med båt seilbart under flomsesongen.
Nilens seks hovedkataraktene er beskrevet utførlig av europeiske kolonialister, blant annet av Winston Churchill i The River War (1899), hvor han forteller om britene som forsøkte å returnere til Sudan mellom 1896 og 1898, etter at de ble tvunget ut i 1885. En mer moderne og nyansert bok er Nilen. Historiens elv  av Terje Tvedt, professor i global historie ved Universitetet i Bergen.
I oldtiden strakte Øvre Egypt seg sør til Nildeltaet til den første katarakten, mens lenger oppover var landet kontrollert av oldtidensnubiske sivilisasjon Kusj, som seinere skulle ta over Egypt i 760-656 f.Kr.
Tula de Allende

Tula de Allende er en landsby i den meksikanske delstaten Hidalgo. Tidligere var området hovedstad for toltekerne.
Oslo Analyzer

Oslo Analyzer (igangsatt 1938, nedlagt 1954) var en norsk datamaskin, i sin tid en av verdens største mekaniske analoge datamaskiner.
Den var av typen differentiell analysator som ble utviklet av Vannevar Bush ved Massachusetts Institute of Technology. Den ble installert i første etasje ved Institutt for Teoretisk Astrofysikk ved Universitetet i Oslo, ledet av Svein Rosseland som hadde besøkt Massachusetts Institute of Technology allerede 1933. Maskinen hadde tolv integratorer (seks mere enn maskinen ved MIT) og kunne regne med en tolvte grads differensialligning, eller to sjette grads, og var ved ferdigstillelsen (1938) regnet som verdens kraftigste.
Ved den tyske invasjonen 9. april 1940, forstod Rosseland at maskinen kunne bli et viktig verktøy for okkupasjonsmakten, og han demonterte og begravet derfor alle de essensielle presisjonsdelene i forseglede pakker i hagen bak instituttet.
Maskinen bidro til en rekke vitenskapelige norske og internasjonale prosjekt inntil den ble avviklet på 1950-tallet og delvis plassert på Teknisk Museum.
Sonja Henies filmografi

Sonja Henie (født 8. april 1912 i Kristiania, død 12. oktober 1969 på en flyreise mellom Paris og Oslo) var en norsk kunstløper, OL-vinner, filmskuespiller og kunstmesén.
METAR

METAR er et standardisert format for rapportering av værinformasjon. Forkortelsen kommer fra fransk «MÉTéorologie Aviation Regulière». En feilfortolkning av forkortelsen METAR er det engelske «METeorological Aerodrome Report». METAR brukes ofte om værrapporten for planlegging av en flyging enten som ruteflyging eller annen flyaktivitet.
METAR i betydningen værrapport fra flyplasser og andre værstasjoner sendes ut hver hele eller halve time. Ved plutselige værforandringer kan det sendes ut en METAR uavhengig av tidspunkt, som blir betegnet SPECI.
Formatet for METAR ble opprettet 1. januar 1968 og har gjennomgått mindre endringer mange ganger siden.
METAR og TAF er tilgjengelig på internett og på VOLMET kringkastingssendinger for flytrafikken på kortbølgen, for eksempel Shannon VOLMET. De sendes også på ATIS sendinger på flybåndet (VHF) fra hver enkelt større flyplass.
En vanlig METAR inneholder koder for sikt, vind, skyer, snø/regn, temperatur, duggpunkttemperatur og trykk.

TAF

TAF (Terminal Aerodrome Forecast) er det naturlige supplementet til METAR siden det er et værvarsel som gjelder noen få timer.
Apamauta

Utseende

En middelsstor, lyst brunlig trebukk. Dekkvingene har markerte, nesten rettvinklede "skuldre" og hvite tegninger som gjerne danner en "X". Antennene er omtrent så lange som kroppen. Pronotum er sylindrisk uten pigger på kantene.

Utbredelse

Arten er utbredt i det sørøstlige Brasil.
Welcome to Annoying Town

Welcome to Annoying Town er et musikkalbum av Oslobandet Domi, utgitt i 2008. Dette er bandets debutalbum.
Pinsk

Pinsk (hviterussisk: Пінск; russisk: Пинск; polsk: Pińsk) er en by i Brest voblasts i det sydlige Hviterussland. Byen har 130 800 innbyggere (2005), og ligger like ved der Dnepr-Bug-kanalen munner ut i elven Prypjats. Pinsk er kjent for sin barokke gamleby.

Historie

Fyrstedømmet Pinsk nevnes for første gang i 1097. I 1318 eller 1320 ble byen litauisk, og fra 1521 en del av samveldet Polen-Litauen. I 1569 tilfalt Pinsk den polske kronen. I 1793 ble byen overtatt av Det russiske imperiet, men etter første verdenskrig gikk den tilbake til Polen. Under annen verdenskrig ble byen først erobret av tyskerne den 4. juli 1941, før den kom på sovjetiske hender den 14. juli 1944. Etter krigen ble Pinsk en del av Den hviterussiske sosialistiske sovjetrepublikk.
Beryllium

Historie

Berylliumoksid ble oppdaget i 1798 av den franske kjemikeren Louis-Nicholas Vauquelin i mineralet beryll. Uavhengig av hverandre isolerte den tyske kjemikeren Friedrich Wöhler og den franske kjemikeren Antoine Bussy beryllium i ren metallisk form ved reduksjon av berylliumklorid med kalium i 1828. På grunn av berylliumsaltets søte smak, ble beryllium inntil 1957 kalt glucinium (med kjemisk symbol Gl) i Frankrike.
Navnet kommer fra gresk βηρυλλος, beryllos, som betyr mineral.

Egenskaper

Beryllium er et hardt og sprøtt jordalkalimetall. Til lettmetall å være, har beryllium et bemerkelsesverdig høyt smeltepunkt på 1 287 °C. Ved romtemperatur og tørr luft er stoffet korrosjonsbestandig, det dannes et passiviserende oksidsjikt som motstår angrep av kald konsentrert salpetersyre. I fuktig luft og vann dannes et hydroksid-sjikt. Beryllium blir raskt angrepet av saltsyre, natronlut og kalilut.
Beryllium stopper ikke røntgenstråler. Det er svært giftig, og beryllium og beryllium-forbindelser er klassifisert som kreftfremkallende stoff kategori 1 av IARC.

Isotoper

Naturlig forekommende beryllium består nesten utelukkende av den stabile isotopen ⁹Be. Det finnes spormengder av de ustabile isotopene ¹⁰Be og ⁷Be, som genereres av kosmisk stråling (Kosmogene isotoper). I tillegg finnes ytterligere 9 radioaktive isotoper. ¹⁰Be er mest stabil med en halveringstid på omtrent 1,4 millioner år, mens ⁷Be har halveringstid på 53,2 døgn og ¹¹Be har halveringstid på 13,8 sekunder. De resterende isotopene har alle halveringstider kortere enn 1 sekund.
CAS-nummer: 7440-41-7

Forekomst

Beryllium forekommer ikke i ren form naturlig, men er bestanddel i omkring 30 forskjellige mineraler. De viktigste er bertranditt (Be₄Si₂O₇(OH)₂), beryll (Al₂Be₃Si₆O₁₈), krysoberyll (Al₂BeO₄) og fenakitt (Be₂SiO₄). Beryllium er også bestanddel i edelstener som smaragd, akvamarin og rød beryll.
De viktigste kommersielle beryllium-mineralene er bertranditt og beryll. Beryllium i metallform ble ikke kommersielt tilgjengelig før 1957, og fremstillingen foregår hovedsakelig ved kjemisk reduksjon av berylliumfluorid med magnesium.
I 2007 ble det utvunnet 130 tonn beryllium på verdensbasis. De største produsentlandene var USA (100 tonn), Kina (20) og Mosambik (6 tonn). Verdens utvinnbare beryllium-reserver er anslått til 80 000 tonn, hvorav 65% ligger i USA.

Anvendelse

Beryllium absorberer ikke røntgenstrålinger og blir av den grunn brukt som "vinduer" i røntgenrør. Siden det er hardt, lett og bevarer formen over et stort temperaturområde blir beryllium brukt i supersoniske kampfly, romfart og satellitter. «Måneraketten» Saturn 5 hadde for eksempel dyser av rent beryllium. I kjernefysiske våpen blir beryllium brukt som nøytron-reflektor rundt ladningen for å redusere den kritiske massen. Tidligere ble beryllium brukt i lysstoffrør, men på grunn av helsefarene anvendes det ikke til dette formålet lenger. Beryllium brukes også i legering med kobber, såkalt berylliumkobber eller berylliumbronse. Denne legeringen er hard og motstandsdyktig mot syrer samtidig som den leder elektrisk strøm godt, og ikke slår gnister.
Cherbezatina

Utseende

Små til middelsstore (10–15 millimeter), rødbrune oldenborrer. Kroppsformen er avlang.

Utbredelse

Slekten er endemisk for Madagaskar og Komorene.
Harrison kullkraftverk

Harrison kullkraftverk er et kullkraftverk i Harrison County, delstaten Vest-Virginia i det østlige USA. Det har en installert produksjonskapasitet på 2052 MW, fordelt på 3 like store blokker / turbiner. Operatør er Allegheny Energy Supply Co.
Anlegget ble bygget ut i årene 1972–1974. Brenselkilden er sub-bitumenøst kull.
Utslippene av CO2 i 2007 var totalt 14,2 mill tonn.